**Kázeň – SB s VP, krstom a konfirmáciou dospelej** (Janka Kleinertová),

Bratislava (Nový kostol), 1. 10. 2023 o 18.00 h, ES 605, 291, 604, 263,1-2

**Ev. Matúša 5, 13**: *„Vy ste soľ zeme. Ak však soľ stratí chuť, čím bude osolená? Na nič nie je už súca, len ju vyhodiť, aby ju ľudia pošliapali.“*

**Milí bratia a milé sestry, drahá Janka!**

Maliari podpisujú svoje obrazy. My niekedy do kníh, ktoré vlastníme, vpíšeme svojej meno. Vodoznak na bankovkách a podpis ministra financií či guvernéra banky garantujú pravosť platidla. Aj **krst je** takýmto znamením – **Božím podpisom, ktorým dostávame osvedčenie, že sme Božie deti. Krst vyjadruje, komu patríme – trojjedinému Bohu**: **Bohu Otcovi**, ktorý stvoril svet a aj nám prostredníctvom našich rodičov dal život. **Bohu Synovi**, ktorý nás zachránil od večnej záhuby. **Bohu Duchu Svätému**, ktorý nám dáva múdrosť v našich rozhodnutiach a pomáha nám veriť.

**To, že ako pokrstení sme spätí s Ježišom Kristom, Biblia opisuje rôznymi obrazmi.** Aj tým, ktorý sme počuli z Ev. Matúša 5, 13: ***„Vy ste soľ zeme.“*** Možno by sa nám správnejšou javila formulácia: „Mali by ste byť soľou zeme.“ No Pán Ježiš má nárok na život pokrstených. Požaduje od nás viac, ako si my dôverujeme, než sa nám zdá, že sme schopní. Nielen my veríme Ježišovi, ale On – **Kristus nám dôveruje a dáva nám to vedieť.** Pán Ježiš verí nám – ľuďom s mnohými chybami – a zveruje nám úlohu, ktorú má Kristova cirkev. Aj Vám, milá Janka, verí. Aj Vám znie Ježišovo: ***„Vy ste soľ zeme.“***

Čo znamenajú tieto Kristove slová?

Od detstva, z rozprávky Soľ nad zlato vieme, že pokrm bez soli je nechutný. **Pán Ježiš chce, aby naše** i Vaše **počínanie**, drahá Janka, **dávalo životu chuť.** Bez Vás, bez Vášho otvoreného srdca a úsmevu, ochoty pomáhať, bez viery a lásky, ktorú Vám dáva Kristus, by život chutil menej.

Sú ľudia, ktorí pokladajú kresťanstvo za nudu. Ježišove slová: ***„Vy ste soľ zeme“***, však hovoria opaku nudy – **o širokom poli pôsobnosti**, ktoré je pred nami, ľuďmi pokrstenými v Božie meno: **Dávať životu** v tomto svete **chuť** – v rodine, medzi priateľmi, v škole či na pracovisku:

tam, kde je smútok, vnášať súcit a potešenie,

tam, kde sa ľudia boja pravdy povedať jasné slovo,

trpieť s trpiacimi,

vlievať Božiu nádej tam, kde panuje únava, skepsa a zúfalstvo – aj to znamená dávať životu chuť.

Pre ľudské telo sa odporúča 6 gramov soli denne, najmenej však 1,4 gramu denne. **Soľ** patrí k životu, Podporuje ho. **V správnych dávkach je životne dôležitá.**

V biblických časoch bola **soľ** významným **konzervačným prostriedkom. Bránila skazeniu** mäsa, rýb, zabraňovala hnilobe. Povedané inak: **Pán Ježiš nás stavia na stranu života.** Kristus nám dal úlohu pôsobiť v našich rodinách, krajine, svete proti rozkladným silám. Vo svete, v medziľudských vzťahoch je mnohé v rozklade. Aj preto, že my kresťania, sme neraz soľou, ktorá stratila chuť. Prispôsobili sme sa trendu, stali sme sa cukrom sveta a svojou ľahostajnosťou a povrchnosťou vo veciach viery utvárame o Bohu falošný obraz ako o bytosti, ktorej nezáleží, ako žijeme, ktorá sa díva na zlo a neprávosť cez prsty.

Spomeňme ešte jednu funkciu soli: **rozpúšťať** to, **čo je zmrznuté.** Kde panuje ľadová atmosféra, mrazivé mlčanie, kde v našich medziľudských vzťahoch poklesne teplota pod bod mrazu, tam je našou úlohou, bratia a sestry vo viere, byť rozmrazovacím prostriedkom, pôsobiť odmäk, aby sa Boží život rozprúdil, **ukončiť dobu ľadovú v medziľudských vzťahoch.**

***„Vy ste soľ zeme.“*** **Ježiš hovorí, že cez nás, kresťanov, majú ľudia „zažiť“ Boha.** Ako? – Ako soľ. Tak ako je rozdiel, či pokrm je/nie je osolený, tak poznateľným má byť vo svete, že v ňom sú Kristovi nasledovníci. Cez nich sa má Boh stať pre ľudí citeľným. **Ľudia, ktorí sa orientujú na Krista, na Jeho slovo, dávajú životu chuť. Tým, že dávajú najavo, že milujú Krista a veria Mu, sú soľou v „polievke života“.** Nie teatrálne, nie extravagantne, ale spoľahlivo a chutne.

**Soľ je slaná.** Inak to nejde. Keď stratí chuť, už nie je súca na nič. Pán Ježiš vraví, že **poslanie byť Jeho nasledovníkmi – byť soľou zeme, možno premárniť.**

**Ježiš svoje poslanie nepremárnil.** Ľudia z Jeho počínania vnímali: Je tu Boh a túži po nás. Túži, aby sme žili s Ním, vo viere v Neho. **Kto žije podľa Božej vôle, toho život sa mení k lepšiemu. Je chutnejší.**

**Pán Ježiš nás pozýva, aby sme** konali, čo On. **Dožičili iným ochutnať Božiu lásku.** Možno v autobuse, do ktorého nastupuje starý človek s ťažkou taškou. Alebo pri parkovacích automatoch, kde niekto bezradne stojí. Možno v škole či na pracovisku, kde je niekto ohováraný a je potrebné zastať sa ho. **Evanjelium – dobrá správa o Božej láske patrí do sveta, podobne ako soľ patrí do polievky.**

**Soľ sa stáva užitočnou, keď tu nie je sama pre seba.**
Keď je premiešaná s inými vecami.

Služby Božie sú dôležité. Veď **naša slanosť nie je z nás, ale z Krista – darov Jeho slova a Jeho svätej Večere.** No Služby Božie nie sú cieľom, ale zdrojom. Na nich získavame „slanosť“ – silu dávať chuť životu tam, kde žijeme, pracujeme, kde sme zmiešaní so svetom.

Opakom soli, chutne slaného kresťanstva je byť nechutným, nemať korenie života, byť nepoznateľným. Také „kresťanstvo“ – taká „viera“ sa podobá mlynu, ktorý síce možno ešte klepoce, ale už nemelie.

Pre jedno malé mesto pracoval starší muž. Mal za úlohou dbať o prameň, voda z ktorého pretekala mestom. Vďaka chlapíkovej skvelej práci sa mestečko stalo turistickou atrakciou, kde v čistučkej vode plávali labute a ľudia obdivovali vodné mlynčeky pozdĺž brehu. Vedenie mestečka však rozhodlo, že treba šetriť a správcu prameňa prepustilo.

Spočiatku sa nezmenilo nič. No postupne sa voda začala zakaľovať, pri brehu riečky sa tvorilo bahno a z neho šíril zápach. Vodné mlynčeky sa zastavili. Labute odleteli. Turisti už neprichádzali. Mestskej samospráve došlo, že spravila chybu. Zamestnala opäť onoho muža, ten dbal na čistotu prameňa. Mlynčeky sa zase začali krútiť, labute prileteli späť, čo znova prilákalo turistov. Mestečko nanovo ožilo.

Milá Janka, milí bratia a sestry, **to, čo správca prameňa znamenal pre to mestečko, znamenáte pre tento svet Vy i ja.** Ježiš povedal: *„Vy ste soľ zeme.“*

Ak v 1. Mojžišovej 18, 32 čítame, že Boh sľúbil, že keď v Sodome nájde 10 spravodlivých, ušetrí toto hriešne mesto, potom **tvoj/môj vplyv ako Božieho dieťaťa môže rozšíriť Božie požehnanie a zachrániť ďalších pre večný život. Nie z našej moci, ale zo sily, ktorú prijímame od Krista.**

Dnes si správcom prameňa ty – ja – my.

Byť soľou zeme je úžasné povolanie! Veľká dôvera, ktorú má Pán Ježiš k nám. Amen.

Použitím viacerých prameňov: **Martin Šefranko, evanjelický a. v. farár**